Na osnovu člana 8. Zakona o budžetu Republike Srbije za 2024. godinu („Službeni glasnik RS”, broj 92/23), a u vezi sa Zakonom o bezbednosti saobraćaja na putevima („Službeni glasnik RS”, br. 41/09, 53/10, 101/11, 32/13 – US, 55/14, 96/15 – dr. zakon, 9/16 – US, 24/18, 41/18, 41/18 – dr. zakon, 87/18, 23/19 , 128/20 – dr. zakon i 76/23) i člana 17. stav 1. i člana 42. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

Vlada donosi

UREDBU

USLOVIMA I NAČINU SPROVOĐENjA SUBVENCIONISANE DODELE ZAŠTITNIH RAMOVA ZA UPOTREBLjAVANI TRAKTOR

Član 1.

 Ovom uredbom utvrđuju se uslovi i način sprovođenja subvencionisane dodele zaštitnih ramova za upotrebljavani traktor koji se u saobraćaju koristi bez zaštitne kabine ili rama, vlasnicima ili korisnicima traktora registrovanih u Republici Srbiji, u cilju unapređenja bezbednosti saobraćaja na putevima.

 Pod zaštitnim ramom u smislu ove uredbe smatra se deo traktora koji služi da zaštiti vozača od povrede u slučaju da se traktor prevrne.

Član 2.

 Pravo na subvencionisanu dodelu zaštitnog rama imaju pravna lica, preduzetnici i fizička lica koji su vlasnici ili korisnici traktora registrovanih u Republici Srbiji.

 Pravo na subvencionisanu dodelu zaštitnog rama ostvaruju i imaoci neregistrovanih traktora starijih od deset godina, koji zbog gubitka računa, prestanka pravnih lica ili smrti fizičkih lica od kojih su kupili vozilo ili drugih opravdanih razloga nisu u mogućnosti da pribave odgovarajući dokaz o vlasništvu i poreklu vozila i dokaz o izmirenim carinskim i poreskim obavezama za vozilo i koji su u zakonitom i savesnom posedu vozila najmanje pet godina.

Član 3.

 Subvencionisana dodela zaštitnog rama sprovodiće se za kalendarsku 2024. godinu od dana početka primene ove uredbe.

Član 4.

 Ukupna raspoloživa sredstva za realizaciju subvencionisane nabavke zaštitnog rama u 2024. godini, obezbeđena su Zakonom o budžetu Republike Srbije za 2024. godinu („Službeni glasnik RS”, broj 92/23) na Razdelu 22 – Ministarstvo građevinarstva, saobraćaja i infrastrukture, Program 0701 – Uređenje i nadzor u oblasti saobraćaja, Funkcija 450 – Saobraćaj, Programska aktivnost/projekat 0001 – Drumski transport, putevi i bezbednost saobraćaja, Ekonomska klasifikacija 454 – Subvencije privatnim preduzećima u visini od 125.000.000 dinara.

 Predviđena novčana sredstva iz stava 1. ovog člana, koriste se i za postupak ispitivanja prepravke traktora vlasnicima, odnosno korisnicima traktora kojima je rešenjem Agencije za bezbednost saobraćaja (u daljem tekstu: Agencija) odobrena subvencionisana dodela zaštitnog rama u 2023. godini.

Član 5.

 Subvencionisana dodela zaštitnog rama sprovodi se isplatom iznosa do 30.000 dinara na ime plaćanja u celini kupoprodajne cene novog zaštitnog rama izabranom proizvođaču zaštitnog rama iz Tabele 1, odnosno subvencionisana dodela zaštitnog rama sprovodi se isplatom iznosa do 39.000 dinara na ime plaćanja u celini kupoprodajne cene novog zaštitnog rama izabranom proizvođaču zaštitnog rama iz Tabele 2, a u koju je uračunat i transport do mesta za ispitivanje vozila koje je najbliže korisniku subvencije, kao i isplatom iznosa od 7.000 dinara na ime plaćanja postupka ispitivanja prepravke traktora ovlašćenim pravnim licima za ispitivanje vozila.

 Odobrena sredstva subvencija uplaćivaće se izabranim proizvođačima zaštitnog rama i ovlašćenim pravnim licima za ispitivanje vozila, na posebne namenske dinarske račune koje će Ministarstvo finansija – Uprava za trezor za ove potrebe otvoriti na njihov zahtev.

 Modeli traktora na koje se ova uredba odnosi su:

Tabela 1.

|  |
| --- |
| IMT 533 |
| IMT 539 |
| IMT 540 |
| IMT 542 |
| IMT 549 |
| TAFE 35 |
| TAFE 42 |
| TAFE 45 |
| MASSEY FERGUSON 35 |

Tabela 2.

|  |
| --- |
| IMT 558 |
| IMT 559 |
| IMT 560 |
| IMT 560 de luxe |
| IMT 567 de luxe |
| IMT 560 DV de luxe |
| IMT 567 DV de luxe |
| IMT 565 de luxe |
| IMT 569 de luxe |
| IMT 565 DV de luxe |
| IMT 569 DV de luxe |
| IMT 577 (bez prednje vuče) |
| IMT 575 |
| IMT 578 |
| IMT 577 de luxe (bez prednje vuče) |

Član 6.

 Zahtev za subvencionisanu dodelu zaštitnog rama u skladu sa ovom uredbom podnosi se Agenciji u zatvorenoj koverti, na adresu: Agencija za bezbednost saobraćaja, Bulevar Mihaila Pupina 2, 11070 Novi Beograd, sa naznakom: „Zahtev za subvencionisanu dodelu novog zaštitnog rama” ili putem elektronske adrese Agencije ramovi@abs.gov.rs.

 Javni poziv za podnošenje zahteva iz stava 1. ovog člana objavljuje se na zvaničnoj internet prezentaciji Agencije – www.abs.gov.rs.

 Redosled ostvarivanja prava na dodeljivanje subvencije utvrđuje se prema vremenu prijema potpunog zahteva.

 Zahtev se smatra potpunim na dan kada se pribavi sva potrebna dokumentacija, i to:

1) podaci o podnosiocu zahteva:

(1) za pravna lica i preduzetnike – naziv i sedište, matični broj i PIB, Izvod iz Registra privrednih subjekata kod Agencije za privredne registre, ime i prezime lica ovlašćenog za zastupanje, ime i prezime, broj telefona i e-mejl adresu kontakt osobe;

(2) za fizička lica – ime i prezime, adresu stanovanja, JMBG, kontakt telefon;

2) potvrda da protiv pravnog lica nije pokrenut prethodni stečajni postupak, reorganizacija, stečaj ili likvidacija, u skladu sa propisima kojim se uređuju stečaj i likvidacija i da nije pokrenut postupak prinudne likvidacije u skladu sa zakonom kojim se uređuje pravni položaj privrednih društava i drugih oblika organizovanja;

3) potvrda da pravno lice ili preduzetnik nema pravosnažnu sudsku ili upravnu meru zabrane obavljanja delatnosti ili osudu zbog privrednog prestupa;

4) dokaz da je pravno lice ili preduzetnik izmirio sve dospele obaveze po osnovu javnih prihoda, odnosno da je zaključio sporazum o reprogramu o isplati poreskog duga, s tim da ukupan iznos poreskog duga po sporazumu o reprogramu o isplati poreskog duga ne može da iznosi više od 500.000 dinara na dan podnošenja zahteva, kao i dokaz da obaveze po reprogramu o isplati poreskog duga izmiruje redovno, odnosno da nema neizmirenih obaveza po reprogramu o isplati poreskog duga na dan podnošenja zahteva;

5) potvrda da je fizičko lice – podnosilac zahteva izmirilo sve obaveze po osnovu poreza na imovinu, odnosno da je zaključio sporazum o reprogramu o isplati poreskog duga i da nema neizmirenih obaveza po reprogramu o isplati poreskog duga na dan podnošenja zahteva;

6) fotokopija saobraćajne dozvole ili drugog dokumenta izdatog od strane ministarstva nadležnog za unutrašnje poslove kojim se potvrđuje da je vozilo registrovano.

 Za imaoce neregistrovanih traktora starijih od deset godina iz člana 2. stav 2. ove uredbe izjava data pod materijalnom i krivičnom odgovornošću potvrđenu potpisima dva svedoka i overenim od strane nadležnog organa na okolnosti kupovine i posedovanja vozila iz koje organ kome je podnet zahtev utvrđuje da li postoji stvarna nemogućnost pribavljanja dokaza o vlasništvu, odnosno poreklu vozila i da li je imalac vozila u savesnom i zakonitom posedu vozila najmanje pet godina;

7) fotografija (prednja strana) traktora za koji se podnosi zahtev;

8) za pravna lica – overeni OP obrazac lica ovlašćenog za zastupanje;

9) dokaz da su izmireni troškovi propisanih administrativnih taksi.

 Potvrde iz stava 4. ovog člana ne mogu biti starije od 30 dana od dana podnošenja zahteva.

 Dokumentaciju koju podnosilac zahteva dostavlja kao dokaz o vlasništvu predmetnog traktora (pravni sled) može da dostavi u fotokopiji.

 Sva dokumenta koja se dostavljaju uz zahtev moraju da glase na podnosioca zahteva i prilažu se u originalu ili overenoj kopiji, ako ovom uredbom nije propisano drugačije.

 Uz zahtev za subvencionisanu dodelu zaštitnog rama, podnosilac zahteva prilaže dokumenta i dokaze iz stava 4. ovog člana za koje ne dostavi saglasnost za proveru, odnosno pribavljanje podataka po službenoj dužnosti.

 Na osnovu podataka dostavljenih u zahtevu, Agencija uz saglasnost podnosioca zahteva, po službenoj dužnosti proverava ili pribavlja podatke iz službenih evidencija iz stava 4. tačka 1) podtačka (1) i tač. 2) – 5) ovog člana.

 Zahtev iz stava 1. ovog člana podnosi se na Obrascu 1. ili na Obrascu 2, koji su odštampani uz ovu uredbu i čine njen sastavni deo.

 Pravo na podnošenje zahteva za subvencionisanu dodelu zaštitnog rama ostvaruju lica iz člana 2. ove uredbe nakon što Agencija raspiše javni poziv iz stava 2. ovog člana.

Član 7.

 Ako je zahtev potpun, po redosledu ostvarivanja prava na dodeljivanje subvencije, Agencija donosi rešenje kojim se pravnom licu, preduzetniku ili fizičkom licu odobrava subvencionisana dodela zaštitnog rama.

Član 8.

 Agencija sastavlja listu uredno podnetih zahteva na osnovu kojih je izdala rešenja iz člana 7. ove uredbe.

Član 9.

 Agencija dostavlja izabranom proizvođaču zaštitnog rama ukupan broj zaštitnih ramova koji su potrebni da se proizvedu.

 Izabrani proizvođač vrši proizvodnju zaštitnog rama u skladu sa tehničkom dokumentacijom za proizvodnju univerzalnog zaštitnog rama Agencije.

 Izabrani proizvođač je dužan da zaštitni ram proizvede u roku koji ne može biti duži od 120 dana od dana zaključenja ugovora.

 Izabrani proizvođač je dužan da za sve proizvedene ramove obezbedi skladišni prostor i izvrši njihovo skladištenje u roku od godinu dana od završetka proizvodnje, kao i da iste transportuje do mesta za ispitivanje vozila koje je najbliže korisniku subvencije, a prema specifikaciji i dinamici koje će mu Agencija sukcesivno dostavljati.

Član 10.

 Agencija utvrđuje uslove za raspisivanje javnog poziva za izbor proizvođača zaštitnih ramova i raspisuje javni poziv.

 Agencija javni poziv raspisuje pošto prethodno pribavi saglasnost ministarstva nadležnog za poslove saobraćaja (u daljem tekstu: Ministarstvo) na predložene uslove i način dokazivanja istih.

Član 11.

 Vlasnik ili korisnik upotrebljavanog traktora sa ugrađenim zaštitnim ramom se oslobađa troškova obrade dokumentacije za ispitivanje vozila i troškova izdavanja uverenja, koji su propisani Uredbom o cenama usluga koje vrši Agencija za bezbednost saobraćaja („Službeni glasnik RS”, broj 83/21).

Član 12.

 Zahtevi za subvencionisanu dodelu zaštitnog rama podnose se Agenciji zaključno sa 15. majem 2024. godine za tekuću godinu.

 Agencija vrši subvencionisanu dodelu zaštitnog rama po pristiglim, potpunim zahtevima, do visine ukupno raspoloživih sredstava za realizaciju subvencionisane nabavke zaštitnog rama u 2024. godini, u skladu sa članom 4. ove uredbe.

 Postupak subvencionisane dodele zaštitnog rama se prekida ako visina opredeljenih sredstava subvencija u tekućoj godini nije dovoljna za odobravanje svih uredno predatih zahteva u toj godini.

 U slučaju da su sredstva subvencija iskorišćena pre isteka kalendarske godine, Agencija na svojoj internet stranici o tome obaveštava zainteresovane strane po dobijanju saglasnosti Ministarstva, a postupak dodele subvencija se prekida.

 Postupak dodele subvencija se nastavlja nakon što se obezbede budžetska sredstva.

Član 13.

Postupci po zahtevima za subvencionisanu dodelu zaštitnih ramova za upotrebljavani traktor na osnovu Uredbe o uslovima i načinu sprovođenja subvencionisane dodele zaštitnih ramova za upotrebljavani traktor („Službeni glasnik RSˮ, br. 144/22 i 83/23), koji nisu okončani, okončaće se u skladu sa odredbama ove uredbe i rešavaće se po redosledu ostvarivanja prava na dodeljivanje subvencije iz člana 6. ove uredbe.

Član 14.

 Nakon isteka roka za proizvodnju zaštitnih ramova, Agencija dostavlja Ministarstvu izveštaj u kojem se navodi broj proizvedenih ramova kao i njihovi serijski brojevi.

 Agencija dostavlja Ministarstvu spisak ovlašćenih pravnih lica za ispitivanje vozila koja su sprovela postupak ispitivanja ugrađenih zaštitnih ramova na traktore za tekuću godinu, kao i spisak koji sadrži ukupan broj sprovedenih postupaka ispitivanja ugrađenih zaštitnih ramova za traktore po ovlašćenom pravnom licu.

 Troškovi ispitivanja vozila isplaćuju se ovlašćenim pravnim licima prema izveštaju koji Ministarstvu dostavlja Agencija.

 Izveštaj sadrži pun naziv pravnog lica koje je izvršilo ispitivanje, ukupan broj ispitanih zaštitnih ramova, serijske brojeve zaštitnih ramova i ukupan iznos za uplatu.

 Ministarstvo će proizvođaču zaštitnih ramova izvršiti uplatu u skladu sa uslovima iz javnog poziva iz člana 10. stav 1. ove uredbe.

Član 15.

 Ova uredba stupa na snagu osmog dana od dana objavljivanja u „Službenom glasniku Republike Srbije”, a primenjuje se do 31. decembra 2024. godine.

05 Broj: 110-12681/2023-2

U Beogradu, 11. januara 2024. godine

V L A D A

 PRVI POTPREDSEDNIK VLADE

 Ivica Dačić, s.r.